อัดเงินกู้ดอกต่ำ4.9%
ทหารไทยผนึกไอเอฟซีปล่อยกู้ระยะยาวสกุลเงินเหรียญสหรัฐวงเงิน 3,000 ล้านบาท ชูดอกเบี้ยพิเศษคงที่ 4.9% 3-5 ปี
30 พ.ค. 2555

ทหารไทยผนึกไอเอฟซีปล่อยกู้ระยะยาวสกุลเงินเหรียญสหรัฐวงเงิน 3,000 ล้านบาท ชูดอกเบี้ยพิเศษคงที่ 4.9% 3-5 ปี 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารได้ร่วมมือกับบรรษัทการเงินระหว่างประเทศ (ไอเอฟซี)สนับสนุนสินเชื่อระยะยาวสกุลเงินเหรียญวงเงินรวม 100 ล้านเหรียญสหรัฐ หรือประมาณ 3,000 ล้านบาท เพื่อช่วยเหลือลูกค้าเอสเอ็มอีผู้ผลิตสินค้าส่งออกที่ได้รับผลกระทบจากน้ำท่วมในปีที่ผ่านมา
จากการสำรวจพบว่า ลูกค้ากลุ่มนี้จำเป็นต้องนำเข้าเครื่องจักรเพื่อฟื้นฟูกิจการ ทำให้มีความต้องการเงินสกุลเงินเหรียญสหรัฐสูง
“เราโฟกัสที่กลุ่มผู้ส่งออก เพราะกลุ่มนี้มีรายได้เป็นเงินเหรียญแต่กู้เงินเป็นบาท จึงมีต้นทุนการเงินสูงกว่าจากอัตราดอกเบี้ยและการป้องกันความเสี่ยงจากอัตราแลกเปลี่ยน นอกจากนี้ เอสเอ็มอียังเป็นกลุ่มที่เข้าถึงเงินทุนสกุลเงินเหรียญสหรัฐได้ยาก ดังนั้น โครงการนี้จะช่วยปิดความเสี่ยงดังกล่าวในระยะยาว และมีต้นทุนถูกกว่าการกู้เป็นเงินบาทถึงประมาณ 3%” นายบุญทักษ์ กล่าว
นายบุญทักษ์ กล่าวว่า สำหรับลูกค้าที่ขอสินเชื่อเข้ามาภายในวันที่ 30 มิ.ย. จะได้รับดอกเบี้ยพิเศษคงที่ปีละ 4.9% กำหนดวงเงินขั้นต่ำที่ 1 ล้านเหรียญสหรัฐ หรือประมาณ 30 ล้านบาท หลังจากเวลาที่กำหนดจะคิดอัตราดอกเบี้ยตามราคาตลาด ซึ่งคาดว่าจะอยู่ที่ไม่ต่ำกว่า 6%
ทั้งนี้ สาเหตุที่กำหนดวงเงินกู้ขั้นต่ำเอาไว้ค่อนข้างสูง เนื่องจากไม่ต้องการให้ทับซ้อนกับเงินกู้ซอฟต์โลน
“ซอฟต์โลนของแบงก์ชาติขณะนี้ธนาคารเพิ่งจะปล่อยได้เพียง 1,000 กว่าล้านบาทเท่านั้น ถือว่ายังช้ามาก เพราะก่อนหน้านี้มีการปรับเปลี่ยนเกณฑ์ ทำให้ผู้ประกอบการที่ต้องการใช้เงินจริงๆ ไม่รอ ขณะที่เงินกู้สกุลเงินเหรียญสหรัฐนี้ มีเงื่อนไขที่เปิดกว้างกว่าตรงที่ผู้กู้ไม่จำเป็นต้องได้รับผลกระทบโดยตรงก็สามารถกู้ได้ จึงเชื่อว่าน่าจะหมดภายในเดือน มิ.ย.” นายบุญทักษ์ กล่าว
น.ส.คาริน ฟิงเคลสตัน รองประธานไอเอฟซี ภูมิภาคเอเชียแปซิฟิก เปิดเผยว่า ไอเอฟซีได้เตรียมวงเงินสำหรับปล่อยกู้ให้กับเอสเอ็มอีไทยที่ได้รับผลกระทบจากน้ำท่วมทั้งหมด 300 ล้านเหรียญสหรัฐ ซึ่งเป็นการปล่อยกู้ผ่านธนาคารทหารไทย 100 ล้านเหรียญสหรัฐ สำหรับวงเงินที่เหลือขณะนี้อยู่ระหว่างพูดคุยกับธนาคารท้องถิ่นรายอื่นๆ นอกจากนี้ ไอเอฟซียังมีแผนจะร่วมมือกับธนาคารไทยในการสนับสนุนสินเชื่อพิเศษให้กับธุรกิจสีเขียว